Remek ősz után várhatjuk a tavaszi folytatást

Második helyen várja a tavaszi szezont a Tatai AC férfi kézilabda csapata az NBI/B nyugati csoportjában. A kiváló szereplésnek sok összetevője van, de a legfontosabb, hogy működött a csapategység, az idősebb és a fiatalabb játékosok egyformán akarták a sikert és a nehezebb pillanatokban is össze tudtak fogni egymásért – emelte ki értékelőjében Sibalin Jakab vezetőedző.

- Tatai AC: - A kiváló hajrával elért tavalyi hatodik hely után idén a fantasztikus második pozícióból várjuk a tavaszi folytatást. Hogyan értékeled a helyezést?  
- Sibalin Jakab, vezetőedző: - A tabellára tekintve nyilván nem rossz érzés látni csapatunkat a második helyen, a mezőny azonban rendkívül szoros, nagyon kiegyenlítettek az erőviszonyok, egy-egy győztes, illetve vesztes mérkőzéssel nagyokat lehet ugrani mindkét irányba. Számomra a helyezésnél fontosabb, hogy fejlődjünk, s bármilyen szituációba is kerülünk, csapatként tudjunk működni.

- Szinte minden mutatóban javultunk, miénk a harmadik legjobb védelem és támadósor. Kezdjük a hátsó alakzattal, hogyan láttad a teljesítményüket?  
- A szezon szempontjából meghatározó volt (s lesz a továbbiakban is), miként tudjuk összerakni a védekezésünket, hogy jól funkcionáljon, kellő stabilitást adjon. Ezt nagyjából sikerült elérnünk, az esetek túlnyomó részében megbízhatóak voltunk hátul, tavaszra azonban szeretnénk picit bővíteni a repertoárt. A kapusok teljesítményére sem lehet panaszunk, a „kötelezőkön” kívül extrákat is tudtak hozni.

- Ha csak a számokból indulunk ki, támadásban volt „látványosabb” A tavalyi 24.8-as átlagról 27.3-ra javítottuk az átlagot. Ez a csapatrész hogyan teljesített?  
- Itt régóta szerettünk volna előrelépni, úgy gondolom, most ez látványosan sikerült. Ez elsősorban a stabil védekezésből történő direkt indításokban és a másodszándékú gyors befejezésekben mutatkozott meg. Így számos ún. könnyű gólt tudtunk szerezni, nem kellett felállt fal ellen „szenvednünk”.

- Harsányi Gergő mellett idén egy másik világklasszis, Iváncsik Tamás is csatlakozott a kerethez. Mit jelent a kettejük jelenléte, személyisége a csapat fejlődése szempontjából?  
- Úgy gondolom, egyikőjüket sem kell külön bemutatni. Nem csupán a pályán nyújtott teljesítményük kiemelkedő, hanem mentalitásuk, hozzáállásuk, segítőkészségük is sokat segített mindannyiunknak. Ugyanakkor sohasem tartottak igényt semmilyen külön státuszra, ugyanolyan példamutató alázattal végzik az edzésmunkát, mint bármikor korábban más csapataikban. A fiatalabbak számára olyan példaképek, akikkel egyre ritkábban találkozni már a kézilabdapályákon.

- Volt-e bravúrnak értékelhető eredmény - 5 év elteltével törtük meg a győri „átkot” -, és volt-e olyan találkozó, amit gyengébbnek - a mindössze három vereség tükrében - ítélsz meg?  
- Bravúrunk véleményem szerint több is volt. A fent említett győri találkozó, a PLER elleni hazai mérkőzés mindenképpen ide sorolandó. Megítélésem szerint a legfontosabb azonban a Veszprémi KKFT. elleni idegenbeli győzelmünk volt. Ez alapozta meg, adott hitet, önbizalmat a további sikerekhez. Negatívumként a Szigetszentmiklóstól elszenvedett vereségünket emelném ki. Egy három hetes szünet után játszottunk, előtte-utána jó szériában voltunk, sokat készültünk rá, valahogy mégsem tudtunk kellően felpörögni, szinte semmi sem jött össze.

- Mire lehet képes tavasszal a Tatai AC felnőtt csapata?  
- Fontos lenne számunkra, hogy a sérülések elkerüljenek bennünket, hiszen nem túl bő a keretünk. Szeretném, hogy egy jó felkészülés után az őszihez hasonló színvonalon, koncentrációval, igazi csapatként tudjunk kézilabdázni. Az, hogy ez mire lesz elég, nem csak tőlünk függ…